Sin é an véarsa deireanach den amhrán “The Wounded Hussar”, a chum Thomas Campbell, amhrán a fuair mé ó mo chara Frank Harte, amhránaí traidisiúnta cáiliúil Bhaile Átha Cliath a d’imigh ar shlí na fírinne ar an 27 Meitheamh. B’amhránaí den chéad scoth é Frank agus bhí stór millteach amhrán aige. Chuir an méid amhrán a bhí aige iontas orm i gcónaí. Aon uair a bhuailteá leis bheadh ceann eile fós aige nach raibh cloiste agat riamh roimhe. Agus amhráin de gach saghas a bhí aige freisin, idir amhráin mhóra dheacra agus amhráin bheaga éadroma. D’fhoghlaim mé “The Maid from Cabra West” agus “The Charladies Ball” uaidh freisin, agus tá tuilleadh ar mo liosta le foghlaim fós agam a chuala mé ag Frank, mar bhí scoth na n-amhrán aige.